Vihreät ja vasemmistoliitto tyrmäävät massavalvontaan oikeuttavan lain valmistelun, keskusta ja SDP kannattavat. Suojelupoliisin mielestä nykytila on kansallisen tiedustelun näkökulmasta kestämätön.

Puolueet suhtautuvat tuoreissa lausunnoissaan erimielisesti verkkovalvonnan mahdollistavan lainsäädännön eli ns. urkintalain valmisteluun.

Vasemmistoliitto ja vihreät suhtautuvat nettitiedusteluun ja massavalvonnan sallimiseen selkeän kielteisesti. Sen sijaan keskusta, SDP, kristillisdemokraatit ja RKP pitävät tarpeellisena suomalaisen tiedustelulainsäädännön valmistelua sotilas- ja siviilitiedustelun käyttöön kansainvälisten uhkien torjumistyössä.

Kokoomus ja perussuomalaiset eivät ole jättäneet lausuntoa tiedonhankintalakityöryhmän tammikuisesta ehdotuksesta.

Vihreä liitto ei pidä ehdotetun kaltaista tietoverkkotiedustelua välttämättömänä, tehokkaana eikä oikeasuhtaisena. Siitä ei olisi puolueen mielestä hyötyä vaan selvää taloudellista haittaa. Lisäksi se heikentäisi perusoikeuksien suojaa.

Vasemmistoliiton mielestä lainvalmistelua ei tule jatkaa työryhmän mietinnön pohjalta. Puolueen mielestä kohdentamatonta massavalvontaa ei tule sallia. Puolueen lausunnon mukaan Puolustusvoimien ja suojelupoliisin toimivaltuuksien merkittävää laajentamista ei ole perusteltu uskottavasti.

Keskustan mielestä puolustusministeriön työryhmän mietintö muodostaa hyvän pohjan lansäädännön laatimiselle. Puolue kuitenkin muistuttaa, että jatkovalmistelussa tulee varmistaa perus- ja ihmisoikeuksien toteutuminen ja elinkeinoelämän toimintaedellytykset.

SDP ja kristillisdemokraatit tähdentävät niin ikään kansalaisten perusoikeuksia. SDP:n mukaan kansalaisten yksityisviestien avaaminen tulee mahdollistaa ainoastaan rikostapauksissa. Kristillisdemokraattien mielestä lainsäädännön valmistelua tulee jatkaa parlamentaarisesti eli kaikkien eduskuntapuolueiden kesken. SDP ja keskusta ovat samaa mieltä.

Verkkovalvontalain valmistelu on jakanut mielipiteitä myös viranomaisten keskuudessa. Suojelupoliisin mielestä mietinnön sisältämät ehdotukset ovat kauttaaltaan perusteltuja. Supon mukaan nykytila on kansallisen tiedustelun näkökulmasta kestämätön. Sen mielestä on välttämätöntä luoda selkeä säädösperusta siviili- ja sotilastiedustelulle. Supon mukaan tietoliikennetiedustelu edistäisi kykyä torjua esimerkiksi terrorismia.

Liikenne - ja viestintäministeriö on jo aiemmin jättänyt eriävän mielipiteen työryhmän esitykseen. LVM:n mukaan tietoliikennetiedustelussa on kyse massavalvonnasta, teknisestä pääsystä kaikkeen tietoliikenteeseen. Ministeriön mukaan verkkovalvonnan tehokkuutta ei ole osoitettu ja se heikentäisi tietoturvaa.